VSL Sklep III Cp 494/2024
Sodna praksa višjih sodišč, 2024-03-28

umik tožbe - primarni in podredni tožbeni zahtevek - sklep o ustavitvi postopka zaradi umika tožbe - dovoljenost pritožbe - pravni interes za pritožbo - pomanjkanje pravnega interesa za pritožbo - nedovoljena pritožba - zavrženje pritožbe kot nedovoljene - privolitev v umik tožbe - rok za izjavo - izdaja sklepa pred iztekom roka za odgovor - preuranjena izdaja sklepa - pravica do izjave

Pritožnik ima pravni interes za vložitev pritožbe le v primeru, kadar je zanj izdana neugodna odločba.

Določbe o umiku terjajo, da sodišče umik tožbe, če je bila tožba pred tem tožencu že vročena v odgovor, vroča v privolitev. Če privolitve ni, tožeča stranka tožbe ne more umakniti.

I. Pritožba prve toženke se zoper II. točko izreka sklepa zavrže, zoper I. točko izreka sklepa pa se pritožbi ugodi in se sklep v razmerju do prve toženke razveljavi.

II. Pritožbi četrte toženke se ugodi in se sklep v I. točki izreka v razmerju do četrte toženke razveljavi.

III. Odločitev o stroških pritožbenega postopka pritožnic se pridrži za končno odločbo.

1. Z izpodbijanim sklepom je sodišče prve stopnje sklenilo, da se zaradi umika primarno postavljenega tožbenega zahtevka postopek v tem delu ustavi in bo o stroških sodišče odločilo s končno odločbo (I. točka izreka sklepa) ter da se zaradi umika prej podrednega - sedaj edinega - tožbenega zahtevka tretje tožnice A. A. zoper drugo toženko B. B. postopek v tem delu ustavi (II. 1. točka izreka sklepa), pravdni stranki pa nosita vsaka svoje pravdne stroške (II. 2. točka izreka sklepa).

2. Zoper sklep se po pooblaščenki pravočasno pritožuje prva toženka. Navaja, da je dne 20. 10. 2023 prejela pripravljalno vlogo tožečih strank z dne 17. 10. 2023 s pozivom sodišča, naj nanjo odgovori v roku 15 dni. 15-dnevni rok za odgovor na poziv sodišča poteče dne 6. 11. 2023. V pripravljalni vlogi so tožeče stranke podale umik primarnega tožbenega zahtevka ter umik podrednega tožbenega zahtevka tretje tožeče stranke zoper drugotoženo stranko. Tožena stranka je dne 6. 11. 2023 podala odgovor na pripravljalno vlogo v kateri se (v zakonskem roku 15-ih dni) ne strinja niti z umikom primarnega, niti z umikom podrednega tožbenega zahtevka, temveč zahteva meritorno odločitev o obeh tožbenih zahtevkih, t.j. da o obeh tožbenih zahtevkih bodisi odloči sodišče, bodisi se tožeče stranke tožbenim zahtevkom odpovejo. Naslovno sodišče je sklep o ustavitvi postopka izdalo pred potekom roka, v katerem bi se bila tožena stranka dolžna izjaviti o umiku primarnega tožbenega zahtevka in v nasprotju z izjavo prvotožene, da se z umikom tožbe ne strinja. Tožena stranka se je namreč že spustila v pravdo, zato zakon zahteva njeno implicitno ali konkludentno soglasje k umiku. Ker je sodišče sklep izdalo pred potekom roka, je prvostopenjsko sodišče kršilo 188. člen ZPP ter pravico tožene stranke do izjave in s tem toženo stranko prikrajšalo za varstvo pravnega interesa za meritorno odločitev o vseh tožbenih zahtevkih iz tožbe. Priglaša pritožbene stroške.

3. Zoper I. točko izreka sklepa se po pooblaščencu pravočasno pritožuje tudi četrta toženka. Navaja, da se je spustila v tožbo z vložitvijo odgovora na tožbo, zato tožeče stranke ne morejo umakniti tožbe (niti deloma) brez privolitve tožene stranke. Tožena stranka je bila o (delnem) umiku tožbe obveščena šele z vročitvijo pripravljalne vloge tožečih strank z dne 17. 10. 2023, t.j. dne 20. 10. 2023. Rok 15 dni za opredelitev do (delnega) umika tožbe bi se iztekel 6. 11. 2023, tožena stranka pa se je s to pritožbo, ki je vložena dne 2. 11. 2023 oziroma pred 6. 11. 2023, izjasnila, da v (delni) umik tožbe ne privoli. S tem, ko je sodišče prve stopnje s svojim sklepom ustavilo postopek v delu, ki se nanaša na primarni tožbeni zahtevek, še preden bi dalo toženi stranki možnost, da se opredeli do (delnega) umika tožbe, je kršilo določbe pravdnega postopka. Zakonski pogoji za ustavitev postopka v delu, ki se nanaša primarni tožbeni zahtevek tožečih strank, niso podani, zaradi česar je potrebno izpodbijani sklep v tem delu razveljaviti. Priglaša pritožbene stroške.

4. Pritožba prve toženke delno ni dovoljena, delno pa je utemeljena; pritožba četrte toženke je utemeljena.

5. Pritožba prve toženke ni dovoljena v delu, v katerem se ta pritožuje zoper II. točko izreka izpodbijanega sklepa. Predpostavka dovoljenosti pritožbe je med drugim, da jo je vložila upravičena oseba oziroma oseba, ki je zanjo imela pravni interes (4. odst. 343. čl. Zakona o pravdnem postopku, v nadaljevanju ZPP).

6. Pritožnik ima pravni interes za vložitev pritožbe le v primeru, kadar je zanj izdana neugodna odločba. V II. točki izreka sklepa sodišče prve stopnje v ničemer ni odločilo o položaju, pravicah ali obveznostih prve toženke in s svojo odločitvijo v njen pravni položaj tako ni v ničemer poseglo. Prva toženka torej nima pravnega interesa za pritožbo zoper II. točko izreka izpodbijanega sklepa, zato njena pritožba v tem delu ni dovoljena ter jo je višje sodišče zato zavrglo (1. tč. 365. čl. ZPP).

7. Tožeča stranka lahko umakne tožbo brez privolitve tožene stranke, preden se tožena stranka z vložitvijo odgovora na tožbo spusti v obravnavanje glavne stvari. (1. odst. 188. čl. ZPP). Tožbo lahko umakne tudi pozneje, vse do konca glavne obravnave, če tožena stranka v to privoli. Če se tožena stranka o tem ne izjavi v 15 dneh od dneva, ko je obveščena o umiku tožbe, se šteje, da je privolila v umik (2. odst. 188. čl. ZPP). Če je tožba umaknjena, izda sodišče sklep o ustavitvi postopka.

8. Določbe o umiku torej terjajo, da sodišče umik tožbe, če je bila tožba pred tem tožencu že vročena v odgovor, vroča v privolitev; če privolitve ni, tožeča stranka tožbe ne more umakniti, kar pomeni, da mora sodišče razsoditi o postavljenem tožbenem zahtevku. Iz podatkov v spisu (vročilnici pri r. št. 63 spisa za pooblaščenca A. A. in za pooblaščenko B. B.) za obe pritožnici izhaja, da sta poziv na izjavo (r. št. 65 spisa), ali privolita v umik tožbe, prejeli po pooblaščencih dne 20. 10. 2023, 15 dnevni rok za privolitev pa bi jima potekel šele 6. 11. 2023, kot pravilno uveljavljata pritožnici. Sodišče je prve stopnje je dne 24. 10. 2023 preuranjeno izdalo izpodbijani sklep ter pritožnicama tudi preprečilo možnost izjave, iz njunih pritožbenih navedb pa je jasno razvidno, da v umik primarnega tožbenega zahtevka zoper njiju ne privolita.

9. Na podlagi navedenega je višje sodišče pritožbama prve in četrte toženke glede I. točke izreka izpodbijanega sklepa ugodilo in sklep v I. točki izreka v razmerju do obeh pritožnic razveljavilo (3. tč. 365. čl. ZPP).

10. O stroških pritožbenega postopka bo odločilo sodišče prve stopnje glede na končni uspeh v postopku (154. čl. ZPP).

Zakon o pravdnem postopku (1999) - ZPP  - člen 188, 188/2, 343, 343/4

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.